उनें जन्न चुक्कियै धड़कदे दिलै कन्ने कागद खोलेया. खबरै कुत्थें मिलने दा संदेसा होऐ ! पर कागदा पर पेई दियें लीकरें गी दिक्खियै उन्दी मुट्ठै दा दबा सिरै दे बालें पर बेध्यानी च बदी गेया हा। कार्टून च शकल नईं होंदी, फी बी उस च इक टकोदी नुहार झांकदी ऐ। लम्मी मूंडी, चुंजदार नक्क-अशकै पलैतरा धरै दा होयै ! लिब्बड़ अडें चौमुखा दिय्या हा। हत्थै च लिप्फड़ गुड्डे कन्ने बज्झी दी डोर ही। ते पूरा खाका इस चाली दा हा जियां चिड़ियां नठाने आसतै खेतरें च उज्जा खड़ेरे दा होंदा ऐ। ‘के में इयै नेया हा ?’ उनें अपने आपै गी केईं बारी पुच्छेया. उन्दे अन्दरै दा हीरो रोने हाका होई गेया ? पर खबरै ए राजू दी खुत्त होयै ! राजू हिरखा दे अनदिक्खे पैंडे मारने च बड़ा मददगार होई सकदा ऐ। कोई सुखनें दी मलिका ऐ जेड़ी नदी दे परले कंडे पर ऐ, इस कंड़ै पर ओ आपू न। दौं कनारें गी मलाने आला पुल राजू ऐ, सिर्फ राजू। उन्ने सोचेया। बच्चा नाम ए लालचै दा ! खाने दा लालच ते प्यार दा लालच दोयै ! नरासा बेआन्त न्हेरे च राजू गै मेदू दी किरण हा।